钦定古今图书集成/明伦汇编/氏族典/第376卷 > 董遵诲
## 钦定古今图书集成/明伦汇编/氏族典/第376卷 > 董遵诲

按《宋史董遵诲传》：遵诲，涿州范阳人。父宗本，隶契丹
帅赵延寿麾下。及延寿被执，举族南奔。汉祖得之，擢
拜随州刺史，署遵诲随州牙校。周显德初，以功补东
西班押班，又迁骁武指挥使。太祖微时，游汉东，依宗
本，而遵诲凭借父势，太祖每避之。遵诲尝谓太祖曰：
“每见城上紫云如盖，又梦黑蛇化龙飞去，雷电随之，
是何祥也？”太祖不对。他日论兵事，遵诲理屈，拂衣而
起，太祖乃辞宗本去。及即位，一日便殿召见，遵诲伏
地请死。帝令左右扶起，谕之曰：“朕方赦过赏功，岂念
旧恶邪？”乾德六年，授通远军使。遵诲既至，召诸酋长谕以朝廷威德，刲羊酾酒，宴犒甚至，众皆悦服。后复
来扰边，遵诲率兵击走之，夷落以定。就拜罗州刺史。
太宗即位，兼领灵州路巡检。遵诲不知书，豁达无崖
岸，多方略，武艺皆绝人。在通远军凡十四年，夏人悦
服，皆谨封界，秋毫不敢犯。太平兴国六年，卒，年五十
六。帝轸悼，录其子嗣宗、嗣荣为殿直。